[{"text_idx": "#000002", "text": "Gwasanaethu eglwysi a Christnogion drwy drefnu cynadleddau a digwyddiadau sy\u2019n dysgu\u2019r Beibl ac yn hybu undod Cristnogol."}, {"text_idx": "#000003", "text": "Gwasanaethu eglwysi a Christnogion ifanc drwy redeg gwersylloedd a gweinidogaethau eraill i ieuenctid."}, {"text_idx": "#000004", "text": "Cefnogi eglwysi a Christnogion i efengylu a chenhadu gan hybu gweddi dros y gwaith."}, {"text_idx": "#000005", "text": "Darparu adnoddau a chyhoeddiadau sy\u2019n seiliedig ar y Beibl ac yn efengyl-ganolog."}, {"text_idx": "#000010", "text": "Nid dilyn chwedlau wedi eu dyfeisio\u2019n gyfrwys yr oeddem wrth hysbysu i chwi allu ein Harglwydd Iesu Grist a\u2019i ddyfodiad; yn hytrach, yr oeddem wedi ei weld a\u0302\u2019n llygaid ein hunain yn ei fawredd. Yr oeddem yno pan roddwyd iddo anrhydedd a gogoniant gan Dduw Dad, pan ddaeth y llais ato o\u2019r Gogoniant goruchel yn dweud: \u2018Hwn yw fy Mab, fy Anwylyd; ynddo ef yr wyf yn ymhyfrydu.\u2019 Fe glywsom ni\u2019r llais hwn yn dod o\u2019r nef, oherwydd yr oeddem gydag ef ar y mynydd sanctaidd. 2 Pedr 1:16-18"}, {"text_idx": "#000011", "text": "Dyna i chi adnodau gwerthfawr gan ddringwr Beiblaidd. Fel arfer, mae carreg ar gopa mynydd sy\u2019n dangos eich bod chi wedi cyrraedd y copa. Mae\u2019n gysur fel arfer. Weithiau mae\u2019r olygfa\u2019n hyfryd hefyd, ond weithiau rydych chi\u2019n cael eich gorchuddio gan gwmwl neu niwl (profiad cyffredin i nifer ohonoch chi, rwy\u2019n siw\u0302r, wrth ddringo\u2019r Wyddfa). Rwyf wedi gweld llawer o bethau rhyfedd wrth fynydda: geifr yn llyfu fy llaw yn Andorra; dynion yn canu yn y cymylau; pobl yn gweiddi rhyw eiriau Hebraeg ar gopaon Romania; a goleuadau\u2019n chwarae triciau yn America! Ond, ches i erioed brofiad fel Pedr, Iago ac Ioan ar Fynydd y Gweddnewidiad."}, {"text_idx": "#000012", "text": "Tystion. Rheswm am ddioddef. Gwirionedd. Nid chwedl. Dyma eiriau sy\u2019n amlwg wrth fyfyrio ar yr ysgrythur uchod. Bu farw\u2019r dringwr hwn (Pedr) yn y pen draw, gan wybod nad chwedl oedd ei fforddwr ar y bryn y diwrnod hwnnw. Duw oedd wedi ymgnawdoli: yr Arglwydd Iesu Grist. Mewn ffordd, dyddiadur dringo yw\u2019r adnodau hyn; dyddiadur sy\u2019n so\u0302n am fynydd unigryw a phwysig i ni gyd!"}, {"text_idx": "#000013", "text": "Fe welon nhw wyneb yr Arglwydd fel yr haul. Roedd ei wisg yn wyn fel goleuni ac ymddangosodd Elias a Moses wrth ei ochr! Profiad anhygoel! Dim syndod fod Pedr, druan, yn ei ddynoliaeth, wedi trio adeiladu rhyw loches ar eu cyfer. Roedd rhaid iddo wneud rhywbeth. Ond yn y pen draw, llais Duw sy\u2019n tawelu\u2019r pysgotwr. Ac yna, mae Iesu\u2019n dod ato ac yn dweud: \u2018peidiwch ag ofni\u2019. Ac wrth iddyn nhw godi, ac agor eu llygaid, dim ond ef oedd yno \u2013 eu fforddwr a\u2019u gwaredwr."}, {"text_idx": "#000014", "text": "Beth ddigwyddodd ar gopa\u2019r mynydd sanctaidd? Fe welon nhw fawredd yr Iesu yn ei ogoniant. Profiad. Tystio i rywbeth y tu hwnt i ddynoliaeth y Rabbi. Mae rhai capelwyr yng Nghymru yn parhau i feddwl am yr Iesu fel y fforddwr a dyn yn unig. Ydych chi\u2019n darllen y geiriau wrth ganu\u2019r emynau? Dydy mynychu\u2019r capel ddim yn sicrhau bywyd tragwyddol. Os yw\u2019r Iesu\u2019n parhau i fod yn esiampl yn unig, does dim gobaith. Mae angen i chi ei weld ef o\u2019r newydd yn Dduw ac yn waredwr."}, {"text_idx": "#000015", "text": "Mae\u2019n ddyn, yn sicr. Rydyn ni\u2019n gweld hynny ar y diwedd pan mae\u2019n cyffwrdd a\u0302 nhw.Mae\u2019n ddyn i gydymdeimlo a\u0302 chi ac mae\u2019n ddyn i farw drosoch chi. Ond, mae\u2019n Dduw hefyd. Mae ei wyneb fel yr haul; dyma\u2019r un gogoniant duwiol sy\u2019n ymddangos yn Exodus 34 pan fod croen Moses yn disgleirio ar o\u0302l wynebu\u2019r Arglwydd. Mae angen i bawb droedio i fyny\u2019r un llwybr a\u0302 Phedr, a sylweddoli mai dyn a Duw yw\u2019r Iesu."}, {"text_idx": "#000016", "text": "Pwy sy\u2019n rhoi\u2019r anrhydedd a\u2019r gogoniant yma iddo? Duw\u2019r Tad. Mae Pedr yn clywed y llais o\u2019r nefoedd ac yn gallu datgan yn hyderus: \u2018yr oeddem yno!\u2019 Mae pobl yn gwadu ac yn dweud mai chwedl oedd bywyd, marwolaeth ac atgyfodiad yr Iesu. Ond mae Pedr yn ateb: \u2018Yr oeddem yno\u2019. Roedd Pedr yn barod i aberthu ei fywyd oherwydd iddo weld gogoniant Duw yn yr Iesu. Nid \u2018yno\u2019 yn unig, ond sylwch ar yr adnodau: \u2018yr oeddem yno\u2019, \u2018yr oeddem wedi ei weld\u2019, \u2018yr oeddym gydag ef\u2019 a \u2018chlywsom ni\u2019r llais\u2019. Ydy hyn yn ddigon i chi? Mae\u2019r synhwyrau i gyd yn tystiolaethu bod Duw wedi ymhyfrydu yn ei Fab."}, {"text_idx": "#000017", "text": "Rwyf wedi bod ynghanol stormydd ar gopaon a does dim byd gwaeth na chlywed y taranau a gweld llach y mellt. Mae\u2019n arswydus gweld y mellt yna\u2019n llithro lawr y bryn ar yr un lefel a\u0302 chi! Dwi\u2019n deall pam syrthiodd y dynion i\u2019r ddaear wrth glywed y llais duwiol yn dod o\u2019r nef (Math. 17:6). Ond, dyna i chi eiriau i\u2019w clywed ymhlith yr ofn."}, {"text_idx": "#000018", "text": "Mae Duw yn datgan mai Iesu yw \u2018fy Mab\u2019 ac mae\u2019n rhoi gorchymyn i\u2019r disgyblion wrando arno ef: \u2018gwrandewch arno\u2019. Mae Pedr yn ailadrodd y thema hon yn yr Actau gerbron y Cyngor:\nNid oes iachawdwriaeth yn neb arall, oblegid nid oes enw arall dan y nef, wedi ei roi i ddynolryw, y mae\u2019n rhaid i ni gael ein hachub drwyddo. (Actau 4:12)"}, {"text_idx": "#000019", "text": "Sicrwydd. Nid chwedl. Mae Pedr yn gwybod hyn oherwydd ei fod wedi clywed Duw ei hun yn rhoi\u2019r enw hwn i ddynolryw. Iesu yw eich gobaith chi; nid eich teulu; nid eich duwiau estron; nid eich iechyd neu eich arian; ac nid eich cenedl chwaith! Does dim byd arbennig (o ran materion ysbrydol) os ydych chi\u2019n Gymro neu\u2019n Gymraes. Iesu yw\u2019r \u2018ffordd a\u2019r gwirionedd a\u2019r bywyd. Nid yw neb yn dod at y Tad ond trwof fi\u2019 (Ioan 14:6). Mae Duw yn ymhyfrydu yn yr Iesu ac yn rhoi gorchymyn i ni ei dderbyn. Doedd dim pechod ynddo ef: \u2018dyma\u2019r un sy\u2019n cymryd ymaith bechod y byd!\u2019 (Ioan 1:29)"}, {"text_idx": "#000020", "text": "Mae\u2019n olrhain, hefyd, o\u2019r geiriau fe fyddwn ni, Gristnogion, yn eu clywed pan ddaw\u2019r dydd i ni wynebu\u2019r Arglwydd. Fydd Duw yn gweld cyfiawnder ei Fab o\u2019i flaen. Haleliwia! Dyna i chi wrthgyferbyniad i Galfaria. Yno, roedd yn rhaid i Dduw droi ymaith oddi wrth yr un yr oedd yn ymhyfrydu ynddo. Pam? Wel, roedd Iesu\u2019n marw yn ein lle. Roedd Iesu wedi cymryd ein pechodau \u2013 na, mae\u2019n fwy na hynny \u2013 \u2018gwnaeth Duw ef yn un a\u0302 phechod\u2019 (2 Corinthiaid 5:21) ar ein cyfer ni, er mwyn i Dduw ymhyfrydu ynom ni. Dyna i chi efengyl! Dyna beth yw Cristnogaeth go iawn. Beth fydd ymateb Duw pan fyddwch chi yn ei wynebu? Ydy chi wedi derbyn yr Iesu?"}, {"text_idx": "#000022", "text": "Diolch i ti am ddod ataf fi, hefyd, pan oeddwn mewn tywyllwch."}, {"text_idx": "#000023", "text": "Diolch i ti am ddod o\u2019r nefoedd a marw yn fy lle."}, {"text_idx": "#000024", "text": "Diolch i ti am yr efengyl sanctaidd."}, {"text_idx": "#000025", "text": "I orffen, mae\u2019r Iesu yn addo bod gyda ni\u2019n wastad, \u2018hyd ddiwedd amser\u2019 (Mathew 28:20). Dyma addewid werthfawr ar ddiwedd y llyfr. Wrth i chi droedio llwybrau\u2019r ddaear, mae\u2019r Iesu yn addo bod yn fforddwr ac yn fugail da. Derbyniwch ef a dilynwch, gan gadw eich golwg ar yr Iesu."}, {"text_idx": "#000026", "text": "Patrymau Cywrain: Cristnogion a\u2019r Celfyddydau"}]